ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета, од 25. 09. 2025. године, изабрани смо у Комисију за припрему реферата о кандидатима за избор у звање доцента за ужу научну област **Социологија (тежиште истраживања oпшта социологија)**, са пуним радним временом, на одређено време од пет година. Комисију чине: **др Слободан Цвејић**, редовни професор Филозофског факултета Универзитета у Београду, **др Младен Лазић,** професор емеритус Филозофског факултета Универзитета у Београдуи **др Далибор Петровић**, редовни професор Саобраћајног факултета Универзитета у Београду. Комисија је прегледала конкурсни материјал и у складу са Законом о високом образовању и Статутом Филозофског факултета подноси:

**И З В Е Ш Т А Ј**

  На конкурс објављен дана 08.10.2025. године у огласним новинама "Послови" Националне службе за запошљавање (број 1165-1166), пријавила се једна кандидаткиња, Ирена Петровић. Анализом приложене документације Комисија је закључила следеће:

Др Ирена Петровић, уз пријаву на конкурс, поднела је следећа основна документа: биографију, библиографију, очитану личну карту, изјаву о изворности, извод из казнене евиденције, штампане примерке објављених радова, оверену копију дипломе о стеченом образовању – дипломирани социолог, оверену копију дипломе о академском звању доктор наука – социолошке науке, као и копију додатка дипломи.

**Основни подаци о кандидаткињи, образовању и радном ангажману:**

Ирена Петровић је рођена 31.07.1984. године у Новом Пазару. Основне студије социологије на Филозофском факултету у Београду уписала је школске 2003/2004. године, а завршила 2009. године са просечном оценом 9,17. Докторирала је 2020. године на Филозофском факултету у Београду на студијском програму *Социологија* са темом *Чиниоци настанка и одрживости радничког самоуправљања: “Опорављена предузећа” у Аргентини у историјско-упоредној перспективи*, остваривши на докторским студијама просечну оцену 9,33.

Од 2011. до 2016. године као истраживач сарадник била је запослена у Институту за социолошка истраживања Филозофског факултета у Београду у оквиру пројекта: *Изазови нове друштвене интеграције у Србији: концепти и актери*, који је финансиран од стране Министарства просвете, науке и технолошког развоја РС. Од 2016. до 2021. године била је запослена као асистент на Одељењу за социологију на Филозофском факултету у Београду.

Од 2011. године Ирена Петровић је као студент докторских студија учествовала у извођењу вежби на предметима Социологија рада, Основи економске социологије, Примењена економска социологија, Социолошки практикум, Статистика у друштвеним истраживањима: анализа и Статистика у друштвеним истраживањима: основе. Од академске 2016/2017. године Ирена Петровић је као асистент учествовала у реализацији вежби на следећим предметима: Друштвени систем и друштвене промене у Србији, Основе економске социологије, Социолошки практикум, Статистика у друштвеним истраживањима: основе и Статистика у друштвеним истраживањима: закључивање.

У звање доцента Ирена Петровић је изабрана 2021. године. Од 2021. године Ирена Петровић као доцент изводи наставу (предавања и вежбе) на предметима Друштвени систем и друштвене промене у Србији, Социолошки практикум, Статистика у друштвеним истраживањима: основе, Статистика у друштвеним истраживањима: закључивање, [Развијање пројекта у социолошким истраживањима](https://www.f.bg.ac.rs/sociologija/silabusi/ispit/4659/2), [Статистика у друштвеним истраживањима: анализа](https://www.f.bg.ac.rs/sociologija/silabusi/ispit/4656/2) и [Друштвени и економски процеси у Латинској Америци](https://www.f.bg.ac.rs/sociologija/silabusi/ispit/5643/3).

Поред извођења наставе на матичном факултету, од 2023. године Ирена Петровић учествује у извођењу наставе на мастер студијском програму при Универзитету у Београду, **Advance Data Analysis** (Напредна анализа података), акредитованом за наставу на енглеском и српском језику, и то у оквиру курсева: *Big Data in Social Sciences*, *Analysis of International Research Datasets*и *Advanced Data Analysis in Social Sciences*. Такође, од 2025. године изводи наставу на мастер студијском програму **Људски ресурси**(на предмету *Социјалне иновације и тржиште рада: интеграција миграната и осетљивих група*)који се изводи наГеографском факултету, а у сарадњи са Филозофским факултетом.

У досадашњој каријери Ирена Петровић је учествовала у неколико програма стручних усавршавања и обука, и то из различитих области. Током четворомесечног студијског боравка у Аргентини 2014. године у оквиру међународног пројекта **FP7 Marie Curie project INTRECOOP** (International Research on Cooperatives) Ирена Петровић је реализовала емпиријско истраживање о радничким кооперативама, чији су подаци коришћени у изради докторске дисертације. Такође, 2025. године је учествовала у програму **Erazmus+ мобилност наставног особља**, у оквиру кога је боравила на Универзитету у Сарагоси (у Шпанији). Учестовала је и на неколико летњих школа и обука, као што су The RECSM Summer Methods School (Universitat Pompeu Fabra, Барселона, Шпанија); 9th EMES International Training School Developing transdisciplinary research capacities to advance the SE field in the face of multidimensional crises (Тренто, Италија), итд.

Од 2024. године Ирена Петровић је део иновативног програма *The EMES PhD Mentoring Program*  у организацији *EMES International Research Network*.

**Оцена педагошког рада:**

О квалитету педагошког рада Ирене Петровић сведоче вредновања студената и просечне оцене њеног рада у студентским анкетама. Просечна оцена целокупног педагошког рада, у периоду од 2016. до 2020. била је 4,61.На курсевима које је држала у том периоду оцењена је на следећи начин: Друштвени систем и друштвене промене у Србији – 4,51; Основе економске социологије – 4,36; Статистика у друштвеним истраживањима: основе – 4,56; Статистика у друштвеним истраживањима: закључивање - 4,72; Социолошки практикум – 4,85. У периоду од 2021. до 2025. године просечна оцена је 4,41. На курсевима које је држала оцењена је на следећи начин: Друштвени систем и друштвене промене у Србији – 4,33; Основе економске социологије – 4,22; Статистика у друштвеним истраживањима: основе – 4,36; Статистика у друштвеним истраживањима: закључивање - 4,16; Социолошки практикум – 5,00.

У претходном периоду Ирена Петровић је била чланица комисије за одбрану више од десет завршних и дипломских радова на основним академским студијама. Такође, била је чланица за одбрану три мастер рада: 1. Стефан Здравковић *Утицај чинилаца из околине радних оргнизација на облике и распрострањеност мобинга у Србији*, 2021. године; 2. Александар Милићевић *Класе у савременој Србији: да ли је класа важан облик идентитета грађана*?, 2025. године и 3. Теодора Шароњић *Елементи италијанског фашизма у перонизму*, 2025. године.

Уз то, менторисала је израду једног мастер рада који је одбрањен (Тина Првуловић, *Анализа националистичке оријентације младих у Србији*, 2025. године) и два мастер рада чија је израда у току. Била је ангажована и у једној комисији за одбрану докторске дисертације (Јована Зафировић, *Чиниоци субјективне несигурности посла: компаративна европска перспектива*, одбрањена 2025).

Када је реч о доприносу унапређењу наставе, Ирена Петровић је ангажована дуже од 10 година на неколико предмета који су подразумевали практичну наставу, односно осмишљавање и израду практичних задатака на основу различитих статистичких база података (али и спровођење истраживањ), као и овладавање самосталном применом бројних метода у анализи савремених друштвених појава и њихово критично разматрање, попут Социолошког практикума, Примењене економске социологије, Статистике у друштвеним истраживањима итд. Током ангажовања у настави, Ирена Петровић је подстицала студенте на самосталан и истраживачки рад, као и на критички приступ у анализи бројних друштвених процеса.

**Допринос кандидаткиње Факултету, Универзитету и широј академској заједници:**

Ирена Петровић је поред ангажовања у настави у претходном периоду била ангажована у различитим стручним телима на Филозофском факултету у Београду. Од 2018. године чланица је одељенске комисије за састављање тестова за пријемни испит. Такође, у периоду од 2018. до 2024. године била је чланица комисије за научну и техничку документацију, док је тренутно заменица члана Етичке комисије. Била је и чланица регионалне комисије за такмичења ученика средњих школа из социологије (2017). Од 2024. године чланица је комисије за *избор најбоље докторске дисертације из области социолошких наука* у организацији Социолошког научног друштва Србије. Тренутно је чланица **Социолошког научног друштва Србије** и **EMES-а**(The Emergence of Social Enterprise in Europe) *International Research Network.*

**Научно-истраживачки ангажман:**

Ирена Петровић је учествовала у реализацији великог броја домаћих и међународних истраживања.

* Horizon Europe пројекту “Multi-level policies and theories on how to leverage Work Integration Social Enterprises for inclusive and sustainable socioeconomic transition (WISESHIFT)” (2025-2029).
* Training and Education in Social Innovation – TESI“, Interreg ADRION Programme, 2023.
* Пројекти Министарства науке, технолошког развоја и иновација Републике Србије у склопу финансирања научноистраживачког рада на Универзитету у Београду – Филозофском факултету, (2021-).
* Европско друштвено истраживање, Србија/European Social Survey, Serbia, Министарство науке, технолошког развоја и иновација Републике Србије, Универзитет у Београду – Филозофски факултет, Институт за социолошка истраживања и Институт друштвених наука, Београд, (2018-).
* Човек и друштво у време кризе (Филозофски факултет у Београду), 2021.
* Изазови нове друштвене интеграције у Србији: концепти и актери, Институт за социолошка истраживања, пројекат бр. 179035, Министарство просвете, науке и технолошког развоја (2011-2020).
* COST project No. 16206 EMPOWER SE (developing a new generation of researchers of social entreprises)“ (2017-2020).
* Социолошки пресјек црногорског друштва, Црногорска академија наука и умјетности (2015–2016).
* FP7 Marie Curie project “INTRECOOP” International Research Exchange on Cooperatives (Intrecoop) (2012-2015).
* The Regional Research Promotion Programme in the Western Balkans (RRPP), University of Fribourg (2011–2013).

Своје научне радове Ирена Петровић је излагала на великом броју домаћих и међународних научних конференција и скупова. Између осталог, током 2025. године презентовала је радове на **58. Међународном конгресу американиста** (ICA – 58th International Congress of Americanists) у Новом Саду. Такође, учествовала је на **5. Форуму социологије** у организацији Међународне социолошке асоцијације (ISA – 5th ISA Forum of Sociology “Knowing Justice in the Anthropocene”) који је одржан у Рабату, и на **10. Међународној EMES конференцији** (10th EMES International Research Conference “Scaling Through Communities: The Role of Social Entrepreneurs and Social Enterprises in Boosting Societal Transitions”), која је одржана у Утрехту и Ротердаму.

Поред тога, Ирена Петровић је у периоду од 2021. године била чланица организационог одбора два научна скупа, једног националног и једног међународног: 1. Национални скуп: „Социолошко наслеђе Војина Милића – 100 година од рођења“, који је одржан 17. септембра 2022. године на ФФ у Београду и 2. Међународни скуп: „New Divisions, Struggles, and Solidarities in South East Europe”, који је одржан 13. и 14. јуна 2025. у просторијама Института за филозофију и друштвену теорију у Београду.

Била је и рецензенткиња неколико радова у низу научних часописа у области друштвених и хуманистичких наука (попут *Социологије, Становништва, Критике: часописа за филозофију и теорију друштва, Зборника Института за криминолошка и социолошка истраживања итд.*). До сада је рецензирала и две монографске публикације и један зборник радова са конференције: 1. Лазић Младен. 2025. *Друштвене промене у старом Перуу: историјско истраживање принципа економског детерминизма друштва Инка*. Београд. ИСИ ФФ; 2. Зафировић Јована. 2025. *Доба неизвесности: несигурност посла у савременом друштву.* Београд: Институт друштвених наука, и 3. Звијер Немања, ур. 2024. *Неизбежност интеркултуралности*. Београд, ИСИ ФФ.

Ирена Петровић је до сада објавила **38 радова** и то у следећим категоријама: један рад у категорији М10, десет радова у категорији М20, седам радова у категорији М30, седамнаест радова у категорији М40 (укљућујући једну самосталну монографију и две коауторске монографије), два рада у категорији М50 и један рад у категорији М60.

Од 2021. године, када је први пут изабрана у звање доцента, Ирена Петровић је објавила **10 радова**. Библиографија објављених радова обухвата:

1. **Два рада у категорији М20:**
   1. Radoman, M., & **Petrović, I**. (2024). Unveiling homophobia: A study of attitudes in Serbian society. *Sociologija*, Vol. 66 (3), pp. 407-428 <https://doi.org/10.2298/SOC2403407R> (M23)
   2. Backović, V., & **Petrović, I**. (2021). Ethical consumption in Serbia: Analysing its prevalence and distinctiveness. *Sociologija*, Vol. 63(2), pp. 381-399. <https://doi.org/10.2298/SOC2102381B> (M23)
2. **Један рад у категорији М10**

Mojić, D., **Petrović, I**., & Backović, V. (2021). The case of Serbia: the orientations of rural young adults towards education, work, and emigration. In: Schafft, K.A. *et al*. (Eds.), *Rural Youth at the Crossroads* (pp. 137-156). Routledgе (M14)

1. **Три рада у категорији М30**

**3.1****. Petrovic, I.,** & Vesković-Anđelkovic, M. (2025). Immigration between needs and fears - Attitudes of Serbian citizens toward immigrants. In: Backović. V., Marković, A. (Eds.), *New Divisions, Struggles and Solidarities in South East Europe*. Sociological Scientific Society of Serbia, pp. 173-191. doi: 10.5937/snds25009P (M33)

**3.2.** **Petrovic, I.** (2024). Analysis of regional inequalities in the labour market in Serbia. In: Petrović, J. *et al*. (Eds.) *Regional development, indentities and democratic integration.* Serbian Sociological Association Faculty of Philosophy, University of Niš, pp: 127-138.UDC 331.56:323.174(497.11) (M33)

**3.3**. Backović, V., & **Petrović,** I. (2024). Upotreba interneta i rasprostranjenost digitalne komunikacije u (post) pandemijskim uslovima: Slučaj Srbije. *Zbornik Instituta za kriminološka i sociološka istraživanja*, *43*(1-2), 1-28. DOI: 10.47152/2024011 (M33)

1. **Један рад у категорији М60**

**Петровић. И.,** Бацковић, В. (2021). Просторна димензија економских неједнакости у Србији: компаративна перспектива У: Стојшин, С., Шљукић, М., и Чикић, Ј. (Eds.), *Друштвени развој и демографске промене*, Српско социолошко друштво, Филозофски факултет у Новом Саду, Институт за политичке студије из Београда, pp. 123-142. https://doi.org/10.18485/ssd\_sddc.2021.ch8 (M63)

1. **Два рада у тематском зборнику националног значаја, категорије М40**
   1. **Петровић, И**., Бабовић, М. (2021).Утицај пандемије ковида 19 на запосленост и услове рада у Србији. У: Петровић, М. *Изазови у области рада, породице и стила живота у контексту ковида 19 у Србији*: нове солидарности и нове неједнакости. Филозофски факултет, Универзитет у Београду, pp. 13-45 (M44)
   2. **Petrović, I. (2023)**  Pandemija kovida19 itržišterada*:*metodološki izazovi i rešenja*.* u istraživanju tržišta rada U: Radoman M. and Poleti-Ćosić D (ed.) *Istraživati društvo tokom pandemije: neke metodološke prepreke i rešenja*. Filozofski fakultet, Institut za sociološka istraživanja. ISBN: 978-86-6427-265-0, pp: 57-76 (M44)
2. **Једну монографију националног значаја** (делимично објављена докторска дисертација)

**Petrović, I. (2022)** Oporavljena preduzeća: nastanak i održivost radničkog samoupravljanja u Argentini. Univerzitet u Beogradu – Filozofski fakultet, Institut za sociološka istraživanja, ISBN: ISBN 978-86-6427-243-8 (M42)

**Анализа објављених радова:**

У коауторском раду*Unveiling homophobia: A study of attitudes in Serbian society* објављеном у часопису Социологија 2024. године, ауторке Петровић и Радоман анализирају промене у ставовима који одражавају хомофобију у Србији у последње две деценије. Закључке о хомофобији ауторке изводе на основу резултата истраживања које је реализовао Институт за социолошка истраживања 2003, 2012. и 2018. године, као и на основу података 9. и 10. рунде Европског друштвеног истраживања. Ауторке полазе од претпоставке да се ставови према LGBTIQ популацији нису значајно променили током последње две деценије, те да хомофобија остаје широко распрострањена. У раду су детаљно представљене кључне дефиниције које се односе на различите облике негативних ставова и предрасуда према LGBTIQ популацији. Након тога се даје преглед мерних инструмената који су коришћени у истраживањима хомофобије током последњих деценија, пружајући на тај начин увид у методолошке приступе и мерење хомофобичних ставова. У контекстуалном делу анализе, ауторке разматрају правни и друштвени положај LGBTIQ популације у Србији. На основу података ауторке закључују да је, у складу са почетном претпоставком, у Србији и даље присутан висок степен хомофобије и да се ставови веома споро мењају. Налази додатно указују на јасну разлику између декларативне подршке и стварне спремности да се подрже права LGBTIQ популације. Овај раскорак одражава шири политички контекст у Србији, у коме се проевропски ставови често не поклапају са стварном демократском посвећеношћу заштити права маргинализованих група. На крају рада ауторке указују на значај даљих истраживања ове теме у пост-социјалистичким земљама, чиме би се пружило дубље разумевање хомофобије и то у упоредној перспективи.

У раду *Analysis of regional inequalities in the labour market in Serbia*објављеном у зборнику радова са међународне конференције, Petrovic, J. *et al*. (Eds.) *Regional development, indentities and democratic integration* 2024. године,ИренаПетровић анализирарегионалне неједнакости на тржишту рада у Србији. У раду се прате основни индикатори тржишта рада, као што су стопа запослености, стопа незапослености, стопа активности (учешће радне снаге) и стопа становништва ван радне снаге. Полазећи од претпоставке да неједнакости посебно долазе до изражаја на ужим регионалним нивоима, неједнакости се у раду посматрају на нивоу различитих територијалних јединица (региона и подручја), тј. статистичких територијалних јединица NUTS-2 и NUTS-3. Ауторка у анализи регионалних неједнакости користи податке Анкете о радној снази коју спроводи РЗС и податке Евростата. Пратећи кључне показатеље тржишта рада, пре свега стопу запослености и стопу незапослености, ауторка указује на присуство регионалних разлика на тржишту рада у Србији. Ауторка додатно долази до закључка да варијације између четири статистичка региона нису довољно изражене, и да међурегионалне разлике постају значајније када се посматрају на нивоу ужих територијалних јединица (NUTS-3). У циљу спровођења свеобухватније анализе регионалних неједнакости на тржишту рада у Србији, ауторка смешта анализу у упоредни оквир, поредећи Србију са земљама у региону и земљама ЕУ. Узимајући у обзир да неравномерни економски раст доприноси продубљивању већ постојећих територијалних неједнакости и да регионалне неједнакости могу имати неповољне последице на даљи социо-економски развој земље, закључује се да су неопходна даља проучавањa обима и карактеристика регионалних неједнакости на тржишту рада, и то на различитим територијалним нивоима.

У коауторском раду *Immigration between needs and fears - Attitudes of Serbian citizens toward immigrants* објављеном у зборнику радова са међународне конференције Backović, V., Marković, A. (Eds.), *New Divisions, Struggles and Solidarities in South East Europe*. Sociological Scientific Society of Serbia, 2025. године ауторке Петровић и Весковић – Анђелковић анализирају ставове становништва Србије према имиграцијама и то у контексту све израженије депопулације и недостатка радне снаге. Имајући у виду да неповољно кретање становништва не утиче само на обнављање становништва, већ да има значајне и далекосежне последице и на тржиште рада у виду недостатка радне снаге, те да је један од одговора на депопулацију и недостатак радне снаге креирање миграционих политика које подстичу имиграцију, питање које ауторке постављају јесте спремност становништва Србије да прихвати странце. Подстакнуте овим питањем, ауторке су у раду анализирале неколико димензија односа домаћег становништва према имигрантима: осећање економске и симболичке претње које представљају имигранти и спремност да се омогући долазак различитих типова имиграната (исте или сличне, као и различите етничке/расне групе). Анализа се заснивала на подацима 9., 10. и 11. рунде Европског друштвеног истраживања. Истраживачки налази су показали да је у Србији и даље присутно антиимиграционо расположење, посебно према различитим етничким и расним групама. У погледу перцепције различитих претњи, анализа је показала да је посебно изражена перцепција реалних, односно економских претњи. На основу ових налаза, ауторке закључују да становништво Србије није скептично према странцима првенствено због страха од губитка националног идентитета, промена у етничкој структури, односно разлога који се често наводе у свакодневном дискурсу популистичких политичких странака, већ да главни проблем лежи у страху за економски положај домаћинстава који може бити угрожен недостатком економских ресурса. Ипак, растућа свест становништва Србије о демографским изазовима земље и недостатку радне снаге допринела је постепеном смањењу страха од економских последица имиграције.

**Закључак и предлог Комисије:**

На основу целокупне документације поднете у пријави за конкурс, као и на основу нашег извештаја, Комисија закључује следеће:

Др Ирена Петровић испуњава све законом предвиђене квантитативне и квалитативне услове за избор у звање доцента за ужу научну област Социологија, тежиште истраживања Општа социологија. Од 2021. године, када је први пут изабрана у звање доцента, Ирена Петровић је објавила десет радова и то два рада у категорији М20, један рад у категорији М10, три рада у категорији М30, један рад у категорији М60 и три рада у категорији М40, чиме је не само испунила, већ и значајно премашила прописане минималне услове за избор у звање доцента. Кроз педагошки и стручнопрофесионални рад, развој делатности Одељења за социологију и Филозофског факултета, као и кроз унапређење академске и научне сарадње, др Ирена Петровић је остварила изузетно запажен допринос.

У складу са наведеним, Комисија предлаже Изборном већу Филозофског факултета Универзитета у Београду и одговарајућим телима Универзитета у Београду да др Ирену Петровић изабере у звање доцента на Одељењу за социологију, са пуним радним временом на одређено време од пет година.

Београд, 18.11. 2025. Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Цвејић, редовни професор

Филозофски факултет Универзитета у Београду

­­­­­­­­­ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Младен Лазић, професор емеритус

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Далибор Петровић, редовни професор

Саобраћајни факултет Универзитета у Београду